AIT โบรกฯแนะถือเป็นหุ้นปันผลดี เงินสดในมือสูงเป้าหมาย 27 บ.
AIT โบรกฯแนะนำ"ถือ"เป็นหุ้นปันผลดี เงินสดในมือสูงเป้าหมาย 27 บาท
12 พ.ค. 2560

บล.ทิสโก้ ระบุในบทวิเคราะห์วันนี้(12พ.ค.) ว่า บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT รายงานกำไรสุทธิไตรมาส1/60 ที่ 133 ล้านบาท เติบโตขึ้น 23.5% เทียบช่วงเดียวกันของปีก่อน และ 20.2% เทียบไตรมาสก่อนหน้า โดยมีรายได้อยู่ที่ 1,128 ล้านบาท (+1.3% เทียบช่วงเดียวกันของปีก่อน, +23.3% เทียบไตรมาสก่อนหน้า) เพิ่มขึ้นสูง เทียบไตรมาสก่อนหน้า จากการที่บริษัทได้งานเพิ่มมากขึ้นในช่วงดังกล่าวจนปัจจุบัน Backlog อยู่ที่ราว 2,100 ล้านบาท
ขณะที่อัตรากำไรขั้นต้นเพิ่มขึ้นเป็น 26.9% จาก23.3% ในไตรมาส1/60 และ 26.3% ในไตรมาส 4/59 ด้านค่าใช้จ่ายในการขายเพิ่มขึ้น 12% เทียบช่วงเดียวกันของปีก่อน มากกว่ารายได้ที่เพิ่มขึ้น คาดมาจากการทำกิจกรรมส่งเสริมการขายที่เพิ่มขึ้น ส่วนค่าใช้จ่ายในการบริหาร Flat เทียบช่วงเดียวกันของปีก่อน แต่เพิ่มขึ้น เทียบไตรมาสก่อนหน้า เพราะในไตรมาส4/59 มีการโอนกลับหนี้สงสัยจะสูญจำนวน 22.7 ล้านบาท ทำให้ภาพรวมค่าใช้จ่ายในการขายและบริหารเพิ่มขึ้นสูง 7.4% เทียบช่วงเดียวกันของปีก่อน และ 17% เทียบไตรมาสก่อนหน้า
ขณะที่มีการรับรู้ขาดทุนจาก LAH และธุรกิจ Data Center เพิ่มขึ้นเป็น 8 ล้านบาท (vs 4 ล้านบาทใน 1Q16 และ 6 ล้านบาทใน 4Q16) แต่ถูกชดเชยด้วยอัตรากำไรขั้นต้นที่เพิ่มขึ้น ส่งผลให้อัตรากำไรสุทธิ ไตรมาส1/60 อยู่ที่ 11.8% เพิ่มขึ้นจาก 9.7% ในไตรมาส1/59
มีมุมมองเชิงบวกมากขึ้นต่อการฟื้นตัวในปี 2017 โดยประเมินว่าได้ผ่านจุดต่ำสุดไปแล้วใน 4Q16 ทั้งในแง่ของรายได้ แต่ด้วยระดับ Backlog ปัจจุบันที่ราว 2,100 ล้านบาท (รวมเป็น 69% ของประมาณการ)ถือว่าไม่ได้โดดเด่นมากเมื่อเทียบกับช่วงปี 2014-15 เราคาดว่า AIT ยังต้องใช้เวลาในการปรับโครงสร้างธุรกิจอีกมากผ่านอุตสาหกรรมที่กำลังหดตัว เนื่องจากการลงทุนใน hardware ถูกทดแทนด้วยการ outsource และระบบ cloud มากขึ้น ภายหลังการปรับประมาณการลงเฉลี่ย 16% ต่อปีในปี 2017-18 สะท้อนแนวโน้มรายได้ที่ลดลง เราคาดกำไรสุทธิอยู่ที่ 464 และ 488 ล้านบาท เติบโต 8.1% และ 5.2% ตามลำดับ
แนะนำ “ถือ” รับเงินปันผลในช่วงเปลี่ยนผ่านธุรกิจ ด้วยราคาเป้าหมายปี 2017 ที่ 27 บาท อิง PER ที่ 12 เท่า เมื่อพิจารณาสถานะเงินสดในมือที่มีสูง 1.7 พันล้านบาท บริษัทมีความสามารถในการจ่ายปันผลระดับสูงต่อไปได้ เรามองเป็นหุ้นปันผลที่ดีมี Dividend Yield สูง 5-6% ต่อปี ความเสี่ยง : การเข้าสู่ธุรกิจใหม่